איתמר שמעוני

איתמר הנרי בנואה שמעוני (נולד ב-9 באפריל 1968) הוא איש ציבור לשעבר, היה ראש עיריית אשקלון בין השנים 2013–2017. בפברואר 2017 הושעה מתפקידו עקב הגשת כתב אישום נגדו. ב־2019 הורשע בלקיחת שוחד, בהפרת אמונים ובעבירת מס, ובעקבות זאת נגזרו עליו בינואר 2021 ארבע שנות מאסר בפועל וקנס של 400,000 ש"ח.

 ביוגרפיה 

איתמר שמעוני נולד ב-1968. למד בשלוחת אוניברסיטת Thames Valley University (כיום University of West London). הוא בעל תואר ראשון במנהל עסקים וניהול תעשייתי.

יועץ לשר הבריאות
שמעוני שימש יועץ כלכלי לשר הבריאות דני נוה. בתפקידו ייצג את המשרד בדיונים בוועדות הכנסת, לרבות ועדת הבריאות. בין השאר הופיע בדיון בנושא סימון ושיווק בשר קפוא, שם הסביר את תקנות המשרד החדשות, אשר הגדירו מחדש את המונח "בשר טרי" ואסרו על מכירת בשר מופשר תחת הגדרה זו, במטרה לצמצם הטעיית צרכנים.

בשנת 2005 פגע שמעוני בהולך רגל, בעת שנהג ממסעדה באשדוד לביתו באשקלון, וגרם למותו. שמעוני לא הועמד לדין בגין תאונה זו.

 ניהול קבוצת אתרים ופיתוח נמל תל אביב 
בשנים 2005–2013 שימש מנכ"ל של החברה הממשלתית עירונית "אתרים" בתל אביב לניהול ופיתוח קו החוף של תל אביב ונכסים עירוניים נוספים. בתפקידו גיבש תוכנית אסטרטגית לשדרוג אזור החוף, הרחבת מתחמי מסחר, וחיזוק שיתוף הפעולה עם עיריית תל אביב.

נגד מינויו לתפקיד זה הוגשו עתירות לבג"ץ ופרקליטות המדינה הודתה שנפלו פגמים במינויו, אולם לאור בחירתו של שמעוני לראש עיריית אשקלון לא הכריע בית המשפט בעתירות.

ראש עיריית אשקלון
כיהן שנים רבות כחבר מועצת עיריית אשקלון והתמודד פעמיים לראשות העיר אשקלון. בשנת 2008 הפסיד לראש העיר בני וקנין, אך בבחירות ב-2013 חל מהפך, כאשר שמעוני ניצח את וקנין: שמעוני קיבל כ-52.3% מקולות הבוחרים לעומת וקנין שקיבל כ-40.3% מהקולות.

 מלחמה בפשיעה 
בתחילת כהונתו נקט במדיניות תקיפה נגד פשיעה מאורגנת בעיר. הוא הורה על סגירת בתי עסק שנקשרו למשפחות פשע, ובהם מסעדה וקיוסקים שהיו בבעלות משפחתו של העבריין שלום דומרני. במאי 2014 הוצמדה לו אבטחה בהמלצת המשטרה, בעקבות שינויים במדיניות העירייה נגד עסקים לא חוקיים הפועלים בעיר וחשש להתנכלות מצד גורמי פשיעה בעיר. ימים נחשפה חוליית עבריינים שתכננה לפגוע בו, ופעולתה של המשטרה הובילה לפגיעה באחיזת הפשיעה המאורגנת באשקלון.

 מקרה קרינה בבתי ספר 
בנובמבר 2013, יזם פינוי של בתי ספר באשקלון לאחר שהתגלו בהם רמות קרינה חריגות. בעקבות חשיפה זו, הורה שמעוני על בדיקות מקיפות בכל בתי ספר באשקלון ועל טיפול מידי של נפגעים.

 הסכם גג ופרויקטים עירוניים 
בשנת 2015 נחתם באשקלון הסכם גג עם משרד האוצר ורשות מקרקעי ישראל בהיקף של 2.17 מיליארד ש"ח, הגדול ביותר שנחתם עד אז בישראל. ההסכם כלל תכנון ובנייה של למעלה מ-30,000 יחידות דיור בשבע שכונות חדשות, לצד הקמת תשתיות תחבורה נרחבות, שלושה מחלפים חדשים על כבישים בין-עירוניים, שתי תחנות רכבת נוספות, וכניסה צפונית חדשה לעיר.

בין השכונות שפותחו נכללו:
 "עיר היין": שכונה בת 11,000 יחידות דיור, פארק ארכאולוגי בשטח 600 דונם, מוסדות חינוך, מוזיאון ומרכזי מסחר.
 "עיר ימים": בצפון אשקלון, תוכנית למעל 700 יחידות דיור, מרכזים מסחריים ו-1,400 חדרי מלון.
 דרום אשקלון: שכונה בת 6,000 יחידות דיור שתוכננה סביב אצטדיון חדש בסטנדרטים בינלאומיים.
 הרחבת שכונת אגמים: 5,000 יחידות דיור נוספות ופארק ספורט ונופש בשטח של 160 דונם.
לצורך יישום התוכנית, מינה שמעוני צוות ייעודי שניהל את התיאום בין משרדי הממשלה, הרשויות המקומיות וחברות תשתית. התוכנית משכה השקעות לאומיות משמעותיות והציבה את אשקלון כמרכז לצמיחה אזורית.

 פיתוח תחום הכדורגל באשקלון 
שמעוני פעל לקידום קבוצת הכדורגל הפועל אשקלון. במסגרת זו הועבר המועדון לניהול עירוני ישיר, והוגדל תקציב התמיכה בו. התמיכה העירונית תרמה לעליית הקבוצה מליגה א' לליגת העל תוך שלוש עונות.

השקעת העירייה כללה הן תקציבי תפעול והן השקעה בתשתיות, כולל שדרוגים באצטדיון סלה. התקציב השנתי שהוקצה למועדון הגיע לסכום של כ־2 מיליון ש"ח, גם בעונות בהן התמודדה הקבוצה בליגות נמוכות.

 תרבות וחוסן קהילתי 
במהלך כהונתו נערך מבצע צוק איתן, ביולי-אוגוסט 2014, שבמהלכו נורו רקטות רבות לעבר אשקלון. מרביתן יורטו על ידי כיפת ברזל, אך אחדות מהן פגעו בעיר וגרמו לפצועים ולנזק. העירייה נערכה לתמיכה בתושבים ששהו במקלטים, בארגון פעולות הירגעות מחוץ לעיר ובאירוח אח"מים רבים שהגיעו לביקורי עידוד.

לדוגמה, הוא יזם את קיום פסטיבל "בריזה", אירוע תרבותי רב משתתפים שבמהלכו הופיעו אמנים כמו אייל גולן. שמעוני גם הפך לקול בולט בזירה הציבורית, וביקר את מדיניות הפסקת האש של ממשלת ישראל באומרו, "כל ויתור לחמאס הוא כניעה לטרור... לא איבדנו 64 חיילים וארבעה אזרחים כדי לחזור לאותו מצב שהיה לנו קודם. תושבי הדרום ציפו ליותר."

בעקבות הפיגוע בבית הכנסת קהילת בני תורה, שבו שני מחבלים תושבי מזרח ירושלים רצחו שישה אנשים, הורה שמעוני על הפסקת עבודות בנייה, כולל בניית ממ"דים, בגני ילדים בעיר, שבהן מועסקים ערבים ישראלים. הוא נימק צעד זה ברצון "להגביר את הביטחון האישי אצל ההורים, הילדים והצוות החינוכי".

 הרשעה בפלילים 
בתחילת ינואר 2016 נעצר בחשד לעבירות מין, לקיחת שוחד, הלבנת הון, הפרת אמונים ושיבוש מהלכי חקירה. ב-22 בינואר שוחרר בתנאים מגבילים, ובהם איסור כניסה לעיריית אשקלון ואיסור על יצירת קשר עם מעורבים בפרשה. במאי 2016 חזר לתפקידו כראש עיריית אשקלון, תוך הגבלות על סמכויותיו. בפברואר 2017 הוגש נגדו כתב אישום בעבירות של לקיחת שוחד, מרמה והפרת אמונים ועבירות מס. באוגוסט 2016, בפרקליטות הודיעו כי לא נמצאו די ראיות להגשת כתב אישום בעבירות המין, והן נמחקו מהתיק. ב-21 בפברואר החליטה ועדה בראשות משרד הפנים להשעות את שמעוני מתפקיד ראש עיריית אשקלון. בדצמבר 2017 הודיעה פרקליטות מחוז תל אביב על סגירת תיק עבירות המין.

בסוף חודש יולי 2018 הודיע כי יתמודד שוב על ראשות עיריית אשקלון, אך הפסיד לתומר גלאם לאחר שזכה לכ-39.72% מהקולות לעומת 40.32% של גלאם.

ב-11 בנובמבר 2019 הורשע בבית המשפט המחוזי בתל אביב באישומים אחדים בעבירות של לקיחת שוחד בסך 150,000 ש"ח, הפרת אמונים, הלבנת הון ועבירת מס. יחד אתו הורשעו נאשמים נוספים בפרשה, בהם אחיו, עופר שמעוני. שמעוני עתר לבג"ץ בדרישה לבטל הכרעת דין זו, ועתירתו נדחתה על הסף. ב-24 בינואר 2021 נגזרו עליו ארבע שנות מאסר בפועל וקנס של 400 אלף ש"ח. ב-6 במאי 2021 דחה שופט בית המשפט העליון, ניל הנדל, את בקשתו של שמעוני לעיכוב ביצוע עונש המאסר עד לאחר הדיון בערעור שהגיש והורה כי שמעוני ירצה את עונשו לאלתר. ב-16 ביוני 2021 החל לרצות את עונשו בבית הסוהר חרמון. ב-9 ביולי 2023 שוחרר מהכלא לאחר שוועדת השחרורים של שב"ס קיבלה את בקשתו.

המדינה ושמעוני ערערו על פסק הדין של בית המשפט המחוזי, ובית המשפט העליון זיכה את שמעוני מהעבירה של הלבנת הון, אך הרשיע אותו בעבירה נוספת של לקיחת שוחד בסך 100,000 ש"ח, בלי שינוי בעונש שנגזר עליו.

חיים אישיים
שמעוני נשוי לרויטל ואב לחמישה ילדים.

 קישורים חיצוניים 


 שלומי לוי, מהפך באשקלון: איתמר שמעוני ראש העיר, בחדשות אשקלון, 22 באוקטובר 2013

 שלומי אלדר, ראש עיריית אשקלון עונה לביקורת: בעד שוויון לערבים, נגד חוק הלאום, באתר אל-מוניטור, 24 בנובמבר 2014


 כתב אישום הוגש נגד ראש עיריית אשקלון איתמר שמעוני, אשקלון ניוז, 6 בפברואר 2017


 הערות שוליים 

קטגוריה:פעילי ציבור ישראלים
קטגוריה:ראשי עיריית אשקלון
קטגוריה:יועצים כלכליים ישראלים
קטגוריה:ראשי רשויות מקומיות מטעם הליכוד
קטגוריה:מורשעים בעבירות שוחד בישראל
קטגוריה:ראשי רשויות מקומיות ישראלים שהורשעו בדין
קטגוריה:אישי ציבור ישראלים שהורשעו בדין
קטגוריה:פוליטיקאים ישראלים שהורשעו בדין
קטגוריה:אישי ציבור ישראלים שהוטל עליהם מאסר
קטגוריה:ישראלים שנולדו ב-1968